Saopštenje Vlade Republike Srbije o uvođenju vanrednog stanja 2003.
Ovo je saopštenje Vlade Srbije o uvođenju vanrednog stanja, nakon atentata na premijera Zorana Đinđića, 12. marta 2003. godine.

Beograd, 12. mart 2003. godine

Višemesečna akcija Vlade Republike Srbije u borbi protiv organizovanog kriminala, imenovanjem specijalnog tužioca i uzimanjem izjava zaštićenih svedoka, privedena je kraju.

Tokom današnjeg dana trebalo je da bude potpisan nalog za hapšenje najveće organizovane kriminalne grupe na prostorima bivše Jugoslavije. Među desetinama krivičnih dela koji im se stavljaju na teret nalaze se i:

Otmica i ubistvo bivšeg predsednika Srbije Ivana Stambolića 
Zločin na Ibarskoj magistrali 
Pokušaj ubistva Vuka Draškovića u Budvi 
Nekoliko desetina otmica izvedenih u poslednjih nekoliko godina 
Više od pedeset ubistava učinjenih na teritoriji Beograda i drugih gradova 
Organizovana trgovina narkoticima i stvaranje mreže prodavaca na teritoriji bivše Jugoslavije i Evrope 
Korišćenje terorističkih metoda i sredstava u međusobnim razračunavanjima koja su ugrozila bezbednost svih građana (bombaški napad na preduzeće Difens Road iz Zemun Polja) 
Pokušaj ubistva predsednika Vlade Republike Srbije, dr Zorana Đinđića, 21. februara ove godine na delu autoputa kod hale „Limes“. 
Ubistvo predsednika Vlade Republike Srbije, dr Zorana Đinđića, 12. marta u dvorištu zgrade Vlade.

Ovu organizovanu kriminalnu grupu, poznatiju kao „zemunski klan“, čini oko 200 kriminalaca protiv kojih je do sada podneto više od 300 krivičnih prijava.

Vođe ovog klana su:

Milorad Luković Legija	
Dušan Spasojević Šiptar	
Mile Luković Kum
Vladimir Milisavljević Budala	
Miloš Simović	
Aleksandar Simović
Đorđe Krsmanović	
Milan Jurišić Jure	
Saša Petrović
Zoran Vukojević Vuk	
Dejan Milenković Bagzi	
Loran Milić
Dušan Krsmanović	 	 
Miladin Suvajdžić 
Nikola Bajić 
Dragan Vujičić, poznat kao Bego 
Mlađan Mićić, poznat kao Pacov 
Srđan Mijailović 
Dragan Ninković, poznat kao Prevara 
"Leo" ili "Leka" 
Darko Đoređvić 
Vladan Mladenović 
Sretko Kalinić

Atentat na predsednika Vlade Srbije dr Zorana Đinđića predstavlja pokušaj ove grupe da započetu borbu protiv organizovanog kriminala zaustave, a oni pojedinačno izbegnu hapšenja.

Prikrivanje iza patriotizma, pokušaj mešanja u politiku, povezivanje sa državnim strukturama, podmićivanje novinara, analitičara i javni napadi na Vladu Republike Srbije, posebno na njenog predsednika, predstavljaju sredstva koja ova grupa koristi još od otkrivanja i hapšenja odgovornih za ubistvo na Ibarskoj magistrali.

Ubistvo predsednika Vlade Republike Srbije predstavlja pokušaj ovog kriminalnog klana da se u zemlji izazove haos, bezvlašće i strah, sve ono što je prirodni ambijent delovanja ove grupe. U takvom okruženju, pozivajući se i prikrivajući iza patriotizma, pokušali bi da zadobiju podršku nekih političkih struktura, a sve u cilju izbegavanja odgovornosti za izvršena krivična dela.

Bez obzira na ogroman gubitak koji su Vlada i građani Srbije danas doživeli, Vlada Republike Srbije, uz nesmanjenu odlučnost završiće započeti posao.

Odgovor države će biti jasan i nedvosmislen.

Uvođenje vanrednog stanja je nužna mera kojom će se zločinci privesti pravdi, a država odbraniti od ove i svake slične grupe koja se usudi da nasrne na demokratske institucije države Srbije.

Vlada Republike Srbije

Atentat na Zorana Đinđića